Id-Deċiżjoni tal-Kummissjoni
ta' l-20 ta Marzu 1997
li tippreskrivi l-arranġamenti għat-trażmissjoni ta' informazzjoni lill-Kummissjoni mill-Istati Membri taħt is-sistema tar-riżorsi tagħhom tal-Kummissjoni
(97/245/KE, Euratom)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 94/728/KE, Euratom tal-31 ta'Ottubru 1994 dwar is-sistema tar-riżorsi tagħhom tal-Komunitajiet Ewropej [1], u partikolarment l-Artikolu 8(2) ta' l-istess,
Wara li kkunsidrat ir-Regolament tal-Kunsill (KEE, Euratom) Nru 1552/89 tad-29 ta' Mejju 1989 li jimplimenta d-Deċiżjoni 88/376/KEE, Euratom dwar is-sistema tar-riżorsi tal-Komunitajiet infushom [2], kif l-aħħar emendata bir-Regolament (Euratom, KE) Nru 1355/96 [3], u partikolarment l-Artikoli 6 u 17 ta' l-istess,
Wara li kkonsultat lill-Kumitat ta' Pariri dwar Riżorsi Tagħhom,
Billi, fir-Regolament (Euratom, KE) Nru 1355/96, il-Kunsill adotta dispożizzjonijiet iddisinjati biex itejbu ċerti partijiet ta' l-arranġamenti għall-Istati Membri biex jirrapportaw lill-Kummissjoni dwar azzjoni li jkunu ħadu biex jirkupraw riżorsi tagħhom, partikolarment fejn ikunu involuti frodi u irregolaritajiet;
Billi dan it-titjib jikkonċerna prinċipalment il-produzzjoni ta' kull xahar u ta' kull tliet xhur tas-sena ta'prospetti tal-kontijiet ta' riżorsi tagħhom, id-deskrizzjoni ta' każijiet ta' frodi u irregolaritajiet diġa mikxufa li jinvolvu intitolament ta' iktar minn 10000 ECU u l-kontenut tar-rapport ta' kull sena;
Billi d-dettalji ta' dawn il-proċeduri ta' rappurtaġġ għandhom ikunu stipulati mill-Kummissjoni wara li jkun ġie kkonsultat il-Kumitat Ta' Pariri dwar Riżorsi Tagħhom;
Billi l-Istati Membri għandhom jingħataw tul ta' żmien adattat biex japplikaw il-proċeduri ta' rappurtaġġ;
ADOTTAT DIN ID-DEĊIŻJONI:
Artikolu 1
1. L-Istati Membri għandhom jużaw il-mudelli li jinsabu fl-Annessi I, II u III biex isiru r-rapporti ta' kull xahar u ta' kull tliet xhur prospett tal-kontijiet ta' riżorsi tagħhom li hemm referenza għalihom fl-Artikolu 6(3)(a) u (3) (b) tar-Regolament (KEE, Euratom) Nru 1552/89.
2. L-ewwel prospetti prodotti bl-użu ta' mudelli li hemm referenza għalihom fil-paragrafu 1 għandhom ikunu dawk għal April 1997 għall-prospett ta' kull xahar u għat-tieni tliet xhur ta' l-1997 għall-prospettat ta' kull tliet xhur.
Artikolu 2
1. L-Istati Membri għandhom jużaw il-formula mudell tal-frodi u jaġġornaw il-formula fl-Annessi IV u V għad-deskrizzjonijiet tal-każijiet ta' frodi u irregolaritajiet misjuba li jinvolvu intitolamenti għal iktar minn 10000 ECU u dettalji tal-pożizzjoni rigward każijiet ta' frodi u irregolaritajiet diġa rrappurtati lill-Kummissjoni fejn ma kinux indikati iktar kmieni l-irkupru, il-kanċellazzjoni jew in-nuqqas ta'irkupru, kif msemmi fl-Artikolu 6(4) tar-Regolament (KEE, Euratom) Nru 1552/89.
2. L-ewwel formula tal-frodi u aġġornamenti li għandhom ikunu prodotti bl-użu tal-mudelli li hemm referenza għalihom fil-paragrafu 1 għandhom jintbagħtu f'April 1997.
Artikolu 3
1. Il-mudell fl-Anness VI għandu jkun użat għar-rapport annwali fuq il-problemi l-iktar importanti li jinqalgħu mill-applikazzjoni tar-Regolament (KEE, Euratom) Nru 1552/89, kif hemm referenza għalih fl-Artikolu 17(3) ta' dak ir-Regolament.
2. L-ewwel rapport li għandu jkun prodott bl-użu tal-mudell li hemm referenza għalih fil-paragrafu 1 għandu jintbagħat sat-30 ta' April 1997.
Artikolu 4
L-Istati Membri għandhom jinfurmaw lill-Kummissjoni sal-31 ta' Marzu 1997 dwar id-dipartimenti u l-aġenziji responsabbli għall-produzzjoni ta' stqarrijiet, formuli u rapporti koperti b'din id-deċiżjoni.
Artikolu 5
Din id-Deċiżjoni hija indirizzata lill-Istati Membri.
Magħmula f'Brussels, fl-20 ta' Marzu 1997.